Yədulla Səmədi

Yədulla Səmədi () — İran kinosu və televiziyasının tanınmış azərbaycanlı rejissoru.

 Həyatı və fəaliyyəti 
Yədulla Səmədi 1952-ci ildə Marağa şəhərində dünyaya gəlib. Yədulla Səmədinin çəkdiyi bir çox kino-filmin mövzusu türk dili və mədəniyyəti, həmçinin Azərbaycan vilayətlərində baş verən hadisələrə həsr edilib. Rejissorun 1986-cı ildə çəkdiyi "Avtobus" kinofilmi o dövrün ən çox satılan filmlərindən olub. İran Azərbaycanının kəndlərində iki tayfa arasındakı qarşıdurmanı təsvir edən "Avtobus" filminin hekayəsi əslində Səfəvilər dönəmindən bəri davam edən "Heydəri-Neməti" münaqişəsinin bir təmsilidir.

Avtobus filmindən 3 il sonra çəkilən "Savalan" filminin hekayəsi də İran Azərbaycanında baş verən hadisələrə əsaslanır. Filmin baş qəhrəmanı Koroğlu Savalan kəndinin əhalisini basqınçıların hücumundan qoruyur.

Urmiyə Aşıq Məktəbinin iki böyük ustadı Aşıq Dərviş və Aşıq Yusuf müvafiq olaraq ‘Avtobus’ və ‘Savalan’ filmlərində rol alıb və mahnı ifa ediblər.

Rejissorun 1994 və 1997-ci illərində çəkdiyi "Dəli Domrul" və "Saray" filmləri İran Azərbaycanında türk dilində, ölkənin digər bölgələrində isə fars dilində nümayiş olunub.

"Saray" filminin musiqisini məşhur günenyli sənətkar Aşıq Çingiz Mehdipur bəstələyib.

Rejissoru olduğu "Təkəmçi" adlı televiziya filmi isə İranda türk kimliyinin aşağılanması və türklərin paytaxt Tehranda lağa qoyulmasını təsvir edir.

Yədulla Səmədinin digər əsərlərinin böyük qismi komediya filmlərindən ibarətdir. O həmçinin İslam İnqilabı və İran-İraq müharibəsi mövzusunda filmlər çəkib.

 Ölümü 
Yədulla Səmədi uzun illər qara ciyər xəstəliyindən əziyyət çəkib. Ona yeni ciyər transplantasiya olunsa belə səhhətindəki problemlərə görə 66 yaşında Şirazda dünyasını dəyişib.

 Filmoqrafiya 

 Rejissoru olduğu filmlər 
 Başqasının atası (2014)
 7S (serial) (2013)
 Hava uçuşu (teleserial) (2007)
 Mənim ledim (2002)
 Sara (1997)
 Gülüşün möcüzəsi (1996)
 Domrul (1993)
 Mənzil № 13 (1990)
 Savalan (1989)
 Stansiya (1987)
 Avtobus (1985)
 Çox bilən insan (1984)

 Həmçinin bax 
 Cəfər Pənahi
 Hüseyn Şəhabi

 İstinadlar 

 Xarici keçidlər 
 Yədulla Səmədinin çəkdiyi "Apardı sellər Saranı" filmi

Kateqoriya:İranın azərbaycanlı film rejissorları
Kateqoriya:Behişti-Zəhrada dəfn olunanlar